Ayteke ig awna gitkis neras ihpenevwi giwn:
— Ku yis ihpenene nuwnuh,
nikwe yis inyewa nuhiyegavu.
Ayge nikwe yis hiyaknek ku pariye hiyakemniki inyewatnene.
Amun ini yis isahptawnek.
Igkisme kaytwa giwn:
— Mmahki pis awna inakni ku usuh isahptawnek?
Usuh ka ibuktima.
Usuh amekene Abraawh gihiwhivwi.
Igme kaytwa giwnkis:
— Ku pahavwi taraksevye,
nikwe ig kewa ibuktibe.
Pahavwi ibukti ka hiyap igma pes ariw gannivwi gidahan gikivara.
Ku pariye hiyeg taraksevye kawnata hiya igma miniw ariw gikehni mbayka.
Ihanabay inakni nuwnuh.
Henewatbaki in.
Ku pariye hiyeg ibukti,
ig ka misakwa givineku gikivara adahan avanenekwatma.
Ku aysaw gikivara muwaka,
ig piyukwig.
Heneme ig ka piyukti gikamkayh hene.
Ku pariye ikamkayhti,
igi ik adahan ig misakwa givineku gig adahan avanenekwa.
Nah Uhokri gikamkayh.
Ku aysaw nah keh yis isahptaw ariw ini bukitka,
ayge nikwe hiyawa yis miniw ariw madikte yikehni mbayka.
Avim ini yis inyewa isahptaw.
Nikwe yis ik adahan yis humaw Uhokri gikamkayuvwi adahan yis aymuhwa gimun adahan avanenekwa.
— Yiwnavriknawa yis awna ku yis amekene Abraawh gihiwhivwi heneme gihiyekemni yuma ay yivit.
Yis aharitnene nuwmepten mmanawa nuwnuh ka kawetri ay abet yihiyekemni.
Nah ekkene yit ku pariye nah kuwis hiyap aynte gimun Niguh.
Yisme nawenyewa yig giw nudahan.
Yis ihpene giwn ner yig.
Igkisme kaytwa giwn:
— Ignewa amekene Abraawh ku pariye wiguh.
Igme kaytwa giwnkis:
— Wake yis inyewa giwntakbe amekene Abraawh,
nikwekam yis giwetniwatakam.
Henneme gihiyekemni yuma ay yivit.
Nah ekkene yit inyewatnene iwit,
iwit ku pariye igwa Uhokri gakkan nutuh.
Heneme yis aharitnene nuwmepten.
Amekene Abraawh ka kehkam akebi inin.
Yis giwetniwata yig nawenyewa.
Igkisme kaytwa giwn:
— Usuh yuma nawenyewatma wiguh.
Usuh ka battagma.
Ignewa Kiyavwiye Uhokri igyewa wiguh.
Igme awna gitkis:
— Kawa.
Ig ka ignema yig.
Wake yig Uhokribe,
yis batekkam nukakuh.
Mmanawa nah pes giwntak Uhokri,
nah humaw giwntak Uhokri.
Ka nuwnteknewatma nah ayta atan.
Ignewa Uhokri awahkisun atan.
Mmahki yis ka pukuha nuwnuh?
Nah akkite yit ku samah.
Awaku yis ka amevekere nuwnuh.
Mmanawa yig ig wavitye gikivarakis.
Yis yibetki keh ner yig gibetki.
Ku samah akavuska hawkri ig umehekevutne,
ig kavetunsa hiyakemniki ku pariye inyewatnene.
Mmanawa yuma aynesnima iwit inyewatnene ay abet gihiyekemni.
Ig awna wasaymkanen mmanawa innewa wasaymaka ay abet gihiyekemni.
Ig kinisekevutne.
Ig wasaymaka ahawkri.
Inneki keh yis ka ihpa nuwnuh mmanawa nah awna yit iwit ku pariye inyewatnene.
Yuma pahavwinema yaytak hiyavun nah taraksa.
Avanenekwa nah awna yit iwit ku pariye inyewatnene.
Mmahki nikwe yis ka ihpa nuwnuh?
Ka sam.
Ku pariye Uhokriyan igi timap Uhokri giwn.
Yisme ka Uhokriyanvuma.
Inneki keh yis ka timepkere giwn.
Igkisme judeyenevwi giwewkistenkis awna git:
— Pis taraksevye ke neras hiyeg samariyenevwibe.
Pis wavitye ay pivit.
Hene pis kuri.
Igme kaytwa giwnkis:
— Yuma wavitye ay nuvituh.
Nah kiyatha Niguh.
Yisme miyathan.
Nah ka ayta adahanma kiyathasewne gitkis hiyeg amedgenevwi inin.
Heneme pahavwi ay ku pariye muwaka nah kakiytani.
Ig gisayreptenkisnek neras ku pariye kane kiyathan.
Ku pahavwi ihevye nuwnuh,
igi ka miyatiynek.
Ig aymuhwa gimun Uhokri adahan avanenekwa.
Ihanabay inakni nuwnuh.
Henewatbaki in.
Igkis timapni hene,
igkis awna git:
— Wownavriknewa.
Kuri usuh hiyak kabayntiwa ku wavitye ay pivit.
Ig amekene Abraawh miyap.
Madikte Uhokri gawnevevu miyarap.
Pisme awna:
“Ku pahavwi ihevye nuwnuh,
igi ka miyati.”
Mmahkap pis awna inakni hene?
Mmah pis gavitmin wiguh amekene Abraawh ku pariye ayiva miyap?
Mmah pis gavitminkis Uhokri gawnevevu ku pariye miyaravye?
Pariyenekap?
Igme kaytwa giwnkis:
— Wake nahwa kiyathasawbe he nuwnteknenwatbe,
nikwekam nuwnuh he waditnevyenenkam.
Heneme ignewa Niguh kiyathasan,
ig ner ku pariye yis kanum yiwohkiga.
Heneme yis ka hiyakgi.
Nahme nah hiyakgi.
Wake nah awnabe:
“Nah ka hiyakgi”,
nikwekam nah wasaymewvikam ke yisbe.
Heneme nah inyewa hiyakgi.
Nah ihpene giwn.
Ig uhawkriwiy amekene Abraawh ig minikwak ig hiyakni ku nah danuhnek amadgat hawkri.
Inneki keh ig bateke.
Ig hiyakni,
ig bateke gimin.
Igkis timapni hene,
igkis awna git:
— Pis kote kiyavwite.
Pis ka hiyapti amekene Abraawh.
Mmah ahiyaka pit inakni?
Igme kaytwa giwnkis:
— Avit ig amekene Abraawh humaw,
nah ayiva ay kuwis.
Ihanabay inakni nuwnuh.
Henewatbaki nah ay.
Igkis timap inakni hene,
igkis awna:
— Ig Jesus makukse amekene Abraawh.
Uyay katiwnise ini gitaraksan git.
Uyay umehpig.
Igkis kidise tip adahan givedkepten.
Igme miniwkehevgikis.
Ig pese arikutak Uhokri Givin.